b'\n_START_ARTICLE_\nMarko Vrhunec\n_START_SECTION_\n\xc5\xbdivljenje in delo\n_START_PARAGRAPH_\nVrhunec je bil v \xc4\x8dasu bojev za osvoboditev Ljubljane major NOV in POJ. Po 2. svetovni vojni je nadaljeval \xc5\xa1tudij na Pravni fakulteti v Ljubljani in leta 1952 diplomiral. Leta 1978 je doktoriral iz ekonomskih znanosti na Ekonomski fakulteti v Ljubljani. Med letoma 1967 in 1973 je bil ekonomski svetovalec in namestnik generalnega sekretarja tedanjega predsednika SFRJ Tita. Tri leta je bil tudi \xc5\xa1ef njegovega kabineta. Med drugim je bil pomo\xc4\x8dnik zveznega sekretarja za zunanje zadeve ter veleposlanik SFRJ oziroma \xc5\xa1ef misije pri Zdru\xc5\xbeenih narodih v \xc5\xbdenevi. Deloval je tudi kot podjetnik v Ljubljani, Istanbulu in Kairu._NEWLINE_Napisal je enajst knjig, dve o Josipu Brozu - Titu \xe2\x80\x93 v prvi z naslovom \xc5\xa0est let s Titom je opisal leta, ko je slu\xc5\xbeboval za nekdanjega jugoslovanskega predsednika, v knjigi Josip Broz Tito, pa je pisal o \xc2\xbbtitoizmu\xc2\xab\xc2\xa0kot dru\xc5\xbebeno-politi\xc4\x8dni doktrini. Je vnet zagovornik mnenja, da Tito ni zlo\xc4\x8dinec, ampak je deloval pravi\xc4\x8dno in po sklepih zaveznikov, velika krivica pa se mu je zdela tudi obto\xc5\xbenica zoper Mitjo Ribi\xc4\x8di\xc4\x8da._NEWLINE_Leta 2015 je Vrhunec postal \xc4\x8dastni me\xc5\xa1\xc4\x8dan Ljubljane. Zaradi domnevno vpra\xc5\xa1ljive preteklosti in nazorov (med vojno je bil \xc4\x8dlan sodne komisije t. i. \xc2\xbbsodne trojke\xc2\xab, ki je leta 1943 odlo\xc4\x8dala o usodi ujetih pripadnikov paravoja\xc5\xa1ke organizacije va\xc5\xa1kih stra\xc5\xbearjev), so v ljubljanskem mestnem svetu predstavniki SDS in NSi glasovali proti imenovanje Vrhunca za \xc4\x8dastnega me\xc5\xa1\xc4\x8dana, za imenovanje so ve\xc4\x8dinsko glasovali svetniki LZJ, SMC, SD in DeSUS._NEWLINE_Njegov ne\xc4\x8dak je in\xc5\xbeenir strojni\xc5\xa1tva in ekonomist Simon Vrhunec, med drugim nekdanji generalni direktor in v. d. generalnega direktorja UKC Ljubljana.'